
PROIECT DE REZOLUȚIE LEGISLATIVĂ A PARLAMENTULUI EUROPEAN
[bookmark: _Hlk221277797]referitoare la proiectul de decizie a Consiliului privind încheierea, în numele Uniunii Europene, a Acordului dintre Uniunea Europeană și Regatul Norvegiei privind transferul de date din registrul cu numele pasagerilor (PNR) pentru prevenirea, depistarea, investigarea și urmărirea penală a infracțiunilor de terorism și a infracțiunilor grave
[bookmark: _Hlk221278502][bookmark: _Hlk221279129](11280/2025 – C10‑0279/2025 – 2025/0145(NLE))
(Procedura de aprobare)
Parlamentul European,
–	având în vedere proiectul de decizie a Consiliului (11280/2025),
[bookmark: _Hlk221278511]–	având în vedere proiectul de Acord dintre Uniunea Europeană și Regatul Norvegiei privind transferul de date din registrul cu numele pasagerilor (PNR) pentru prevenirea, depistarea, investigarea și urmărirea penală infracțiunilor de terorism și a infracțiunilor grave (11281/2025),
–	având în vedere cererea de aprobare prezentată de Consiliu în conformitate cu articolul 16 alineatul (2), articolul 87 alineatul (2) litera (a) și articolul 218 alineatul (6) al doilea paragraf litera (a) din Tratatul privind funcționarea Uniunii Europene (C10‑0279/2025),
–	având în vedere articolul 107 alineatele (1)și (4) și articolul 117 alineatul (7) din Regulamentul său de procedură,
–	având în vedere recomandarea Comisiei pentru libertăți civile, justiție și afaceri interne (A10‑0000/2026),
1.	aprobă încheierea acordului;
2.	încredințează Președintei sarcina de a transmite poziția Parlamentului Consiliului și Comisiei, precum și guvernelor și parlamentelor statelor membre și Regatului Norvegiei.

[bookmark: _Toc222472398]EXPUNERE DE MOTIVE
Propunerea de decizie a Consiliului vizează aprobarea Acordului dintre Uniunea Europeană și Regatul Norvegiei („Norvegia”) privind transferul de date din registrul cu numele pasagerilor (PNR) pentru prevenirea, depistarea, investigarea și urmărirea penală a infracțiunilor de terorism și a infracțiunilor grave (denumit în continuare „acordul”).

Norvegia și statele membre ale UE care sunt părți contractante la Convenția Schengen au responsabilitatea comună de a asigura securitatea internă într-un spațiu comun fără controale la frontierele interne, inclusiv prin schimbul de informații relevante. Datele din registrul cu numele pasagerilor (denumit în continuare „PNR”) sunt informații furnizate de pasageri, colectate în timpul proceselor de rezervare și check-in ale companiilor aeriene și stocate în sistemele de rezervare și control al plecărilor ale transportatorilor aerieni în scopuri comerciale proprii. Acordurile existente cu țări terțe privind prelucrarea datelor PNR au demonstrat potențialul de consolidare a securității spațiului Schengen. Astfel de acorduri îmbunătățesc împiedicarea și detectarea terorismului și a infracțiunilor grave, inclusiv a traficului de droguri, de arme de foc și de persoane la frontierele externe ale UE și prevăd o abordare bazată pe riscuri și date, pe care statele membre o pot utiliza ca măsură compensatorie pentru absența controalelor la frontierele interne în spațiul Schengen.

Deși Norvegia nu este considerată țară terță în temeiul Regulamentului 2016/679 („RGPD”), acest cadru juridic nu se aplică prelucrării datelor cu caracter personal, inclusiv a datelor PNR, de către autoritățile norvegiene de aplicare a legii în scopul împiedicării, detectării, investigării sau urmăririi penale a infracțiunilor sau al executării pedepselor penale. În același timp, Norvegia are obligații în temeiul actelor Uniunii care constituie o dezvoltare a dispozițiilor acquis-ului Schengen. Cu toate acestea, Directiva (UE) 2016/680 („Directiva PNR”) nu constituie o dezvoltare a acquis-ului Schengen, și, prin urmare, Norvegia nu participă la punerea în aplicare a acestui act juridic.

În temeiul cadrului actual, Norvegia nu poate primi și prelucra în mod legal date PNR privind zborurile operate de transportatori aerieni între Uniune și Norvegia. Prin urmare, Comisia a recomandat deschiderea negocierilor privind acordul la 6 septembrie 2023. La 4 martie 2024, Consiliul și-a dat acordul, iar negocierile au început la 21 martie 2024. La 9 aprilie 2025, negocierile au fost încheiate în mod oficial, iar acordul a fost adoptat de Consiliu la 22 septembrie 2025. Acordul a fost semnat de comisarul Magnus Brunner și de secretarul de stat Joakim Øren în octombrie 2025.

Scopul principal al prezentului acord este de a elimina lacunele în materie de securitate existente în spațiul Schengen și, astfel, de a permite transportatorilor aerieni să transfere datele PNR către Norvegia și viceversa. Cu toate acestea, transferul și prelucrarea datelor cu caracter personal, inclusiv a datelor PNR, necesită limitări stricte și garanții reale. În conformitate cu Avizul 16/2025 al Autorității Europene pentru Protecția Datelor din 24 iulie 2025, dispozițiile acordului care reglementează transferul și prelucrarea datelor PNR s-au dovedit a fi satisfăcătoare. În acest sens, Comisia a informat raportorii la 28 ianuarie 2026, confirmând că acordul stabilește standarde ridicate nu numai în ceea ce privește securitatea, dar de asemenea și în ceea ce privește protecția vieții private și a datelor.

Având în vedere cele de mai sus, raportorul recomandă Parlamentului să aprobe textul proiectului de decizie a Consiliului.

[bookmark: _Toc222472399][bookmark: iEnd]ANEXĂ: DECLARAȚIE PRIVIND CONTRIBUȚIILE
Raportorul declară pe propria răspundere că nu a inclus în raportul său nicio contribuție de la reprezentanți de interese care intră sub incidența Acordului interinstituțional privind un registru de transparență obligatoriu[footnoteRef:1], sau de la reprezentanți ai autorităților publice din țările terțe, inclusiv misiuni diplomatice și ambasade ale acestora, care trebuie inclusă în prezenta anexă în conformitate cu articolul 8 din anexa I la Regulamentul de procedură. [1:  Acordul interinstituțional din 20 mai 2021 dintre Parlamentul European, Consiliul Uniunii Europene și Comisia Europeană privind un registru de transparență obligatoriu (JO L 207, 11.6.2021, p. 1, ELI: http://data.europa.eu/eli/agree_interinstit/2021/611/oj).] 

